钦定古今图书集成/理学汇编/学行典/第051卷 > 《性习相近远赋》〈以君子之所慎焉为韵〉郑俞
## 钦定古今图书集成/理学汇编/学行典/第051卷 > 《性习相近远赋》〈以君子之所慎焉为韵〉郑俞

酌人心之善败，惟性习之所分。习者物之迁，以动为
主；性者生之质，以静为君。《运情》有同于镕铸，《通志》亦
比夫耕耘。或定心以纯一，或逐境而纠纷。故定心者
若疏源而自得，逐境者犹理丝而又棼。且物之惑人
无穷，人之徇物无已。近之则归于正性，远之则灭于
天理。虽真妄之多端，谅御用而由己。至若习于所是，
则孟母之训子。其居也，初阛阓之是邻，遂贾鬻而无
耻。及夫又徙于学，徒示以《坟》史。卒能振文行以标名，
郁古今而播美。岂不以性相近，而习之至矣。又若效
之而非，则寿陵之从师。其故也，等善行之无辙，见大
道之甚夷。及夫邯郸之学，匍匐于兹。既所能之未尽，
终故步而莫追。岂不以习相远，而性亦失之。固宜。人
定其情，物安其所。苟欲迁性习以交丧，易贤愚之攸
处，则舍于己而效于人。学弥得而性弥阻，述而莫息，
亦莫之御。是非乖理而亦徇，未若习慎而委顺。勿牵
外以概名，在执中而克慎。钦若奥旨，闻诸古先，习之
则善道可进，守之则至理自全。兹义也，智所不染，愚
亦难迁，傥《中庸》之可甄，愿斯焉而取焉。